作者:元稹
標題:蟲豸詩：浮塵子
內容:可歎浮塵子，纖埃喻此微。寧論隔紗幌，並解透綿衣。有毒能成痏，無聲不見飛。病來雙眼暗，何計辨雰霏。乍可巢蚊睫，胡為附蟒鱗。已微於蠢蠢，仍害及仁人。動植皆分命，毫芒亦是身。哀哉此幽物，生死敵浮塵。但覺皮膚憯，安知瑣細來。因風吹薄霧，向日誤輕埃。暗齧堪銷骨，潛飛有禍胎。然無防備處，留待雪霜摧。